b"\n_START_ARTICLE_\nCristo Redentor\n_START_PARAGRAPH_\nCristo Redentor (Kristus frelseren) er navnet p\xc3\xa5 den meget kendte kristusstatue som st\xc3\xa5r p\xc3\xa5 det 710 meter h\xc3\xb8je bjerg Corcovado, og som ser ud over den enorme by Rio de Janeiro i Brasilien. Den er ikke alene et kristent symbol, men ogs\xc3\xa5 et vartegn for b\xc3\xa5de Rio de Janeiro og Brasilien. Statuen er 38 meter h\xc3\xb8j og vejer 1145 ton.\n_START_SECTION_\nBaggrund\n_START_PARAGRAPH_\nI midten af 1850'erne opstod ideen om statuen, da den katolske pr\xc3\xa6st Pedro Maria Boss s\xc3\xb8gte om finansiering fra prinsesse Isabella til bygning af et stort religi\xc3\xb8st monument. Ans\xc3\xb8gningen blev dog afsl\xc3\xa5et af staten i 1889, da Brasilien p\xc3\xa5 denne tid gennemgik en sekulariseringsproces som adskilte stat og kirke. _NEWLINE_Et nyt forslag til oprettelse af et stort landm\xc3\xa6rke i form af en statue fremkom i 1921 fra Rio de Janieros \xc3\xa6rkebisped\xc3\xb8mme. Der blev organiseret en Semana do Monumento (Monumentugen) for at indsamle donationer. Forskellige forslag til udformning fremkom, blandt andet det kristne kors, en statue af Jesus med en jordglobe i h\xc3\xa5nden samt en piedestal som skulle symbolisere verden. Til sidst faldt valget p\xc3\xa5 en kristusstatue med frelseren som st\xc3\xa5r med \xc3\xa5bne arme for at vise sin k\xc3\xa6rlighed til menneskene._NEWLINE_Monumentet er til del bygget af Sk\xc3\xa5nska Cement og cement i fundamentet kommer fra Limhamn, Malm\xc3\xb6. Yderlaget er fedtsten._NEWLINE_Statuen blev indviet den 12. oktober 1931._NEWLINE_Pave Johannes Paul 2. bes\xc3\xb8gte stedet den 2. juli 1980."